ДЭЛГЭРЭНГҮЙ ТАНИЛЦУУЛГА

Төсвийн хөрөнгө оруулалтын удирдлагын тухай анхдагч хуулийн төслийн талаар 

Хууль тогтоомжийн тухай хуулийн 33 дугаар зүйлийн 33.3, 33.4 дэх хэсэгт заасны дагуу Төсвийн хөрөнгө оруулалтын удирдлагын тухай анхдагч хуулийн төслийн зохицуулалтад хамаарах мэдээллийг агуулсан дэлгэрэнгүй танилцуулгыг бэлтгэв. 

Төсвийн хөрөнгө оруулалтын удирдлагын тухай 
анхдагч хуулийн төсөл

	Хууль тогтоомжийн хэрэгцээ, шаардлагыг урьдчилан тандан судлах судалгааны дагуу Төсвийн хөрөнгө оруулалтын удирдлагын тухай хуулийн төсөл (цаашид “ТХОУтХ-ийн төсөл” гэх)-ийг боловсруулах хэрэгцээ, шаардлага байна гэж үзсэн тул Хууль тогтоомжийн тухай хуулийн 23 дугаар зүйлд заасан анхдагч хуулийн төслийг боловсруулсан болно.   
	
	ТХОУтХ-ийн төсөл нь 8 бүлэг 63 зүйлтэй бөгөөд уг хуулийн зорилго нь хөгжлийн бодлогын зорилго, зорилтыг хэрэгжүүлэх хүрээнд нийгэм, эдийн засгийн дэд бүтцийг бүрдүүлэхэд төсвийн хөрөнгө оруулалтын төслийн төлөвлөлт, хэрэгжилт, санхүүжилт, хяналт, тайлагналт, хөрөнгийн удирдлага, ашиглалтыг ил тод, үр ашигтай хэрэгжүүлэхтэй холбогдуулан төсвийн хөрөнгө оруулалтын удирдлагын эрх зүйн нэгдмэл орчныг бүрдүүлэхэд оршино.   

Хуулийн төслийн зохицуулалтыг бүлэг, зүйл тус бүрээр доорх хүснэгтэд дэлгэрэнгүй тайлбарлав. 

	Бүлэг, зүйлийн 
дугаар, нэр
	Тайлбар

	Нэгдүгээр бүлэг. 
Нийтлэг үндэслэл 

1) Хуулийн зорилго
2) Төсвийн хөрөнгө оруулалтын удирдлагын хууль тогтоомж
3) Хуулийн үйлчлэх хүрээ
4) Нэр томьёоны тодорхойлолт
5) Төсвийн хөрөнгө оруулалтын удирдлагын зарчим
6) Төсвийн хөрөнгө оруулалтын үе шат
7) Төсвийн хөрөнгө оруулалтын төслийн ангилал, төрөл
8) Төсвийн хөрөнгө оруулалтад хориглох зүйл

	· ТХОУтХ хууль нь төсвийн хөрөнгө оруулалтын төслийг судалгаа, шинжилгээнд үндэслэн үнэлэх, эрэмбэлэх замаар оновчтой төлөвлөж, төслийн хэрэгжилт, санхүүжилт, хяналт, тайлагналт болон хөрөнгийн удирдлага, ашиглалтын үр дүнтэй удирдлагыг хэрэгжүүлэх харилцаанд үйлчилнэ. Хуулийн төсөлд нийт 23 нэр томьёоны тодорхойлолт, төсвийн хөрөнгө оруулалтын удирдлага (цаашид “ТХОУ” гэх)-д баримтлах 12 зарчим болон ТХОУ-ын үндсэн 5 үе шат болох төлөвлөлт, хэрэгжилт, санхүүжилт, хяналт, тайлагналт, хөрөнгийн удирдлага, ашиглалтын талаар тусгасан.
· Төслийн төсөвт өртөг болон хэрэгжих хугацаанаас нь хамаарч, төсвийн хөрөнгө оруулалт /цаашид “ТХО” гэх/-ын төслийн 5 ангиллыг хуульд шинээр тодорхойлж, төслийн төрөл болон ТХО-ыг хэрэгжүүлэхэд хориглох зүйлийг хуульчилсан. 

	№
	Төслийн ангилал
	Төсөвт өртөг
/төгрөг/
	Хэрэгжих хугацаа /жил/

	1.
	I ангилал буюу жижиг
	5 тэрбум хүртэл
	Хоёр хүртэл

	2.
	II ангилал буюу дунд
	5 тэрбумаас дээш                           20 тэрбум хүртэл
	Гурав хүртэл 

	3.
	[bookmark: _Hlk201581859]III ангилал буюу том
	20 тэрбумаас дээш                       100 тэрбум хүртэл
	Дөрөв хүртэл

	4.
	IV ангилал буюу хөгжлийн
	100 тэрбумаас дээш                   350 тэрбум хүртэл
	Тав хүртэл

	5.
	V ангилал буюу мега
	350 тэрбумаас дээш
	Таваас дээш 




	Хоёрдугаар бүлэг.
Төсвийн хөрөнгө оруулалтын удирдлагын талаарх төрийн байгууллагын бүрэн эрх,              чиг үүрэг
9) Улсын Их Хурлын бүрэн эрх
10) Засгийн газрын бүрэн эрх
11) Санхүү, төсвийн асуудал эрхэлсэн Засгийн газрын гишүүний бүрэн эрх
12) Эдийн засаг, хөгжлийн асуудал эрхэлсэн төрийн захиргааны төв байгууллагын бүрэн эрх 
13) Санхүү, төсвийн асуудал эрхэлсэн төрийн захиргааны төв байгууллагын бүрэн эрх
14) Төсвийн ерөнхийлөн захирагчийн бүрэн эрх
15) Аймаг, нийслэл, сум, дүүргийн иргэдийн Төлөөлөгчдийн Хурал, улсын болон орон нутгийн зэрэглэлтэй хот, тосгоны Зөвлөлийн бүрэн эрх
16) Аймаг, нийслэл, сум, дүүргийн Засаг дарга, улсын болон орон нутгийн зэрэглэлтэй хот, тосгоны Захирагчийн бүрэн эрх
17) Захиалагч, түүний чиг үүрэг
	· Хуулийн төслийн 2 дугаар бүлэгт төрийн байгууллагын ТХОУ-ын талаарх бүрэн эрх, чиг үүргийг тусгасан бөгөөд УИХ төсвийн хөрөнгө оруулалтын төслийн мэдээлэл, үр дүн, хэрэгжилттэй танилцах, чиглэл өгөх, Засгийн газар төсвийн багцад хөрөнгийн зохицуулалт хийх, ТХО-ын бүх эх үүсвэрийн төслийн мэдээллийг УИХ-д танилцуулах, ТХОУ-ын үйл ажиллагааны журам батлах, салбар хоорондын уялдаа, нэгдсэн удирдлагыг хангах бүрэн эрхтэй байхаар зохицуулсан.
· Сангийн сайд ТХО-ын үйл ажиллагааг улсын хэмжээнд нэгдсэн удирдлага, зохицуулалтаар хангаж, төсвийн хуваарилалтыг хамтарч батлах, шаардлага хангаагүй төслийг зогсоох санал гаргах бүрэн эрхтэй. 
· Эдийн засаг, хөгжлийн яам хөгжлийн бодлого, төлөвлөлтийн баримт бичиг боловсруулахад төсвийн хөрөнгө оруулалтын тэргүүлэх салбарыг тусгах, төсөлд ТЭЗҮ хийлгэх, зардлын дээд хэмжээг хуульд зааснаар тогтоох бүрэн эрхтэй. 
· Сангийн яам нь ТХО-ын бодлого, зохицуулалтын нэгдсэн удирдлагыг хэрэгжүүлж, төслийг үнэлж эрэмбэлэх, нэгдсэн жагсаалт гаргах, санхүүжилтийг нээх, шаардлага хангаагүй төсөлд санхүүжилт олгохгүй байх,ТХО-ын нэгдсэн тайлан гаргах, журам, аргачлал боловсруулах, хяналт тавих чиг үүргийг хэрэгжүүлж, цахим системийн удирдлагыг хэрэгжүүлнэ. 
· Төсвийн ерөнхийлөн захирагч (цаашид “ТЕЗ” гэх) ТХО-ын төсөлд үнэлгээ хийж, санхүүжилт болон төсвийн эрсдэлийг тооцох бөгөөд хэрэгжилт ба гүйцэтгэлийн хяналт, тайлагналтыг бүрэн хариуцна. Түүнчлэн, эрхэлсэн салбарт хамаарах төрийн болон орон нутгийн өмчит, төрийн болон орон нутгийн өмч давамгайлсан компанийн нийтийн зориулалттай хөрөнгө оруулалтын төслийн төлөвлөлт, хэрэгжилт, санхүүжилтийн талаарх мэдээллийг нэгтгэн гаргана.
· Аймаг, нийслэл, сум дүүргийн ИТХ болон хот, тосгоны Зөвлөл орон нутгийн хөрөнгө оруулалтын төслийн жагсаалтыг бодлого, шаардлагад нийцүүлэн батлах, УИХ-аас өгсөн чиглэлийг баримтлах, хэрэгжилт, үр дүнд хяналт тавьж, гүйцэтгэлийн тайланг хэлэлцэнэ. 
· Аймаг, нийслэл, сум, дүүргийн Засаг дарга, хот, тосгоны Захирагч шаталсан үнэлгээний дагуу төслийн саналыг үнэлж эрэмбэлэн ТЕЗ-д хүргүүлэх, батлагдсан төслийн хэрэгжилт ба хөрөнгийн удирдлагыг хариуцахаар хуульд тусгасан. Мөн, орон нутгийн төсөв, орон нутгийн хөгжлийн сан (цаашид “ОНХС” гэх), орон нутгийн түншлэл, орон нутгийн өмчит болон орон нутгийн өмч давамгайлсан хуулийн этгээдийн нийтийн зориулалттай хөрөнгө оруулалтаар хэрэгжүүлэх уг хуульд заасан ангиллын төслийн мэдээлэл, үр дүнгийн тайланг нэгтгэн гаргана.
· Захиалагчийн чиг үүргийг тодорхой, дэлгэрэнгүй тусгасан бөгөөд төслийн төлөвлөлт, хэрэгжилт, гэрээ болон зураг төсөлд хяналт тавьж, төслийн явц, гүйцэтгэлийг үнэн зөв цахим системд баталгаажуулна.

	Гуравдугаар бүлэг.
Төсвийн хөрөнгө оруулалтын төлөвлөлт, төслийн үнэлгээ, тавигдах шаардлага

18) Төсвийн хөрөнгө оруулалтын бодлого, тэргүүлэх салбар
19) Төсвийн хөрөнгө оруулалтын эх үүсвэр, зориулалт
20) Төсвийн хөрөнгө оруулалтын төсөлд тавигдах шаардлага
21) Төслийн төлөвлөлт, бэлтгэл ажлыг хангах
22) Гадаад зээл, тусламжийн төслийг төлөвлөх, эх үүсвэрийн ашиглалтыг төсвийн төсөлд тусгах
23) Техник, эдийн засгийн үндэслэл
24) Техник, эдийн засгийн үндэслэлийн тайлан
25) Төслийн нийгмийн ач холбогдол, эдийн засгийн үр ашиг
26) Зураг төсөл, төсвийн боловсруулалт, баталгаажуулалт
27) Төслийг үнэлж, эрэмбэлэх
28) Төслийг улс, орон нутгийн төсвийн төсөлд тусгах
	· Хуулийн төслийн 3 дугаар бүлэгт ТХО-ын бодлогыг тодорхойлж, тэргүүлэх салбарыг хөгжлийн бодлого, төлөвлөлтийн баримт бичигт тусган хэрэгжүүлэхээр заасан. 
· ТХО-ын эх үүсвэрт  улсын болон орон нутгийн төсөв, орон нутгийн хөгжлийн сан, гадаад зээл, тусламж, төр, хувийн хэвшлийн түншлэлийн санхүүжилт багтах бөгөөд эдгээр эх үүсвэрийг улс, орон нутгийн хөгжлийн бодлоготой уялдсан, нийгэм, эдийн засгийн үр өгөөжтэй  5 ангиллын төслийг хэрэгжүүлэхээр хуулийн төсөлд заасан зохицуулсан. Түүнчлэн, ТХО-ын төслийг хоёроос дээш санхүүгийн эх үүсвэрээр хэрэгжүүлэх асуудлыг төслийн үнэлгээ, нийгмийн ач холбогдол, эдийн засгийн үр ашгийн шинжилгээнд үндэслэн шийдвэрлэнэ.
· ТХО-ын төсөлд тавигдах нийтлэг шаардлагыг тодорхой, дэлгэрэнгүй зохицуулж, төсөл нь зураг төсөл, төсөв, холбогдох зөвшөөрөл, ТЭЗҮ, нийгмийн ач холбогдол, эдийн засгийн үр ашиг, урсгал зардлын тооцоо, бодлогын уялдаа зэрэг техникийн болон бодлогын нийтлэг шаардлагыг заавал хангах талаар тусгасан. Зураг төсөл, төсөвт сүүлийн 2 жилийн дотор магадлалаар баталгаажсан байх гэдэг шаардлага тавигддаг байсныг өөрчилж, хуульд заасан төсөлд магадлал хийлгэхээр, бусад төслийн хувьд зураг төсөл, төсөв нь мэргэжлийн эрх бүхий этгээдийн гүйцэтгэж, баталгаажуулсан   байх гэдэг шаардлага тусгасан болно.
· ТХО-д гол чухал асуудал болох ТЭЗҮ болон ТЭЗҮ-ийн тайлангийн талаар өнөөг хүртэл хууль, эрх зүйн зохицуулалт бүрхэг, хууль тогтоомжид тодорхой зохицуулаагүй бөгөөд хуулийн төсөлд ТЭЗҮ-ийн талаарх тодорхойлолтыг тусгаж, ТЭЗҮ-ийн тайланд юуг тусгах, , IV, V ангиллын төсөлд ТЭЗҮ боловсруулах зэрэг тодорхой зохицуулалт тусгасан. Мөн ТЭЗҮ боловсруулах зардлын дээд хэмжээг хэрхэн тогтоох талаар тусгасан бөгөөд эдийн засгийн үр ашиг, нийгмийн ач холбогдол нь тогтоогдсон төсөлд зураг төсөл боловсруулна. IV, V ангиллаас бусад ангиллын төсөлд нийгмийн ач холбогдол, эдийн засгийн үр ашгийн шинжилгээг хийх талаар тусгасан.
· Гадаад зээл, тусламжийн төсөл нь хөгжлийн түншийн бодлого болон Монгол Улсын хөгжлийн зорилтод нийцсэн, эдийн засгийн өгөөж өндөр, нийгэм, байгаль орчны сөрөг нөлөө багатай байхаар тусгасан бөгөөд эдгээр төслийн төлөвлөлт, үнэлгээг ТХО-ын нэгдсэн тогтолцоонд нийцүүлэн хийнэ. 
· Улс, орон нутгийн төсвийн хөрөнгө оруулалтын төслийг сум, дүүрэг – аймаг, нийслэл –салбарын түвшин – улсын хэмжээнд буюу 4 түвшинд шаталсан үнэлгээний тогтолцоогоор үнэлж, эрэмбэлнэ. Улсын төсвийн хөрөнгө оруулалтаар хэрэгжүүлэх төслийн жагсаалтад тусгагдаагүй төслийн мэдээллийг төслийн санал үүсгэсэн этгээдэд буцаах ба эдгээр төслийг дахин эрэмбэлж, орон нутгийн төсөвт тусгах ажлыг сум, дүүрэг, аймаг, нийслэлийн Засаг дарга нар хариуцна. Төслийн саналыг үнэлж эрэмбэлсэн тайлан, нэгдсэн саналыг цахим системд олон нийтэд нээлттэй байршуулахаар зохицуулсан. 
· Зураг төсөл боловсруулах шийдвэрийг ТЕЗ гаргах бөгөөд зураг төсөл зохиогч, төсөвчин нь боловсруулсан зураг төсөл, төсөвт магадлал хийлгэх шаардлагатай эсэхийг тодорхойлохоор тусгасан.
· Хуулийн шаардлага болон иж бүрдлийг хангасан ТХО-ын төслийг төсвийн төсөлд тусгах бөгөөд хэрэгжиж буй төсөл, их засвар, шинээр эхлэх төсөл гэсэн эрэмбийг баримталж төсөвт тусгахыг хуульчилсан. Барилга байгууламжийн төслийг төсөвт тусгахад тоног төхөөрөмжийн зардлыг бүрэн тооцож, төсөвт тусгах бөгөөд барилга байгууламжийг ашиглалтад орох жилд тоног төхөөрөмжийн зардлыг санхүүжүүлэхээр зохицуулсан.

	Дөрөвдүгээр бүлэг. 
Төсвийн хөрөнгө оруулалтын төслийн хэрэгжилт, санхүүжилт, хяналт, тайлагналт

29) [bookmark: _Toc195460688]Төсвийн хөрөнгө оруулалтын төслийн хэрэгжилт
30) [bookmark: _Toc195460690][bookmark: _Hlk200819163]Эрх шилжүүлэх, багц хуваарилах
31) Төслийн гэрээний удирдлага
32) Төслийн гүйцэтгэлийн санхүүжилт
33) Барилга байгууламж, их засвар болон тоног төхөөрөмжийн төслийн санхүүжилт
34) Техник, эдийн засгийн үндэслэл, зураг төсөл, төсөв болон цахим системийн төслийн санхүүжилт
35) [bookmark: _Toc195460693]Гадаад зээл, тусламжийн төслийн санхүүжилт, удирдлага, зохицуулалт
36) Гадаад зээл, тусламжийн төслийн хэрэгжилт, хугацаа сунгах, дуусгавар болгох, хөрөнгийг дахин хуваарилах
37) Төслийн зардлын санхүүжилт
38) Төслийн санхүүжих дүнд хийх хөрөнгийн зохицуулалт 
39) Төсөвт өртгийн өөрчлөлт
40) [bookmark: _Toc195460702]Төслийн хэрэгжилтэд тавих хяналт
41) Тайлагналт, үр дүн
42) Төслийн хяналт-шинжилгээ, үнэлгээ болон тайлагналт
	· ТХО-ын төсөл хэрэгжүүлэх үе шатны зохион байгуулалт, хяналт, санхүүжилт, худалдан авалт, тайлагналын нийтлэг журам болон оролцогч талуудын үүрэг, хариуцлагыг энэ бүлэгт зохицуулсан. Төсөл нь батлагдсан зураг төсөл, төсөв, хууль тогтоомжид зааснаар хэрэгжих бөгөөд төсөл бүр цахим системээс үүсгэсэн кодтой байна. Төслийн худалдан авах ажиллагааг хугацаанд нь зохион байгуулах ба ийнхүү зохион байгуулаагүй, гэрээ байгуулаагүй бол төсвөөс санхүүжүүлэхгүй. Улс, орон нутгийн төсөв, ОНХС-ийн хөрөнгөөр хэрэгжүүлэх төслийн зураг төсөл, төсөвт өртгийг хэрэгжилтийн явцад өөрчлөхийг хориглоно. Харин гадаад зээл, тусламжийн хөрөнгөөр хэрэгжүүлэх төслийн барилга угсралт, их засварын ажил эхэлснээс хойш зураг төсөл, төсөвт өртгийг өөрчлөхийг хориглоно.
· Төслийн эрх шилжүүлэх, багц хуваарилах журмыг тогтоосноос гадна төсөл хэрэгжүүлэх гэрээний удирдлагын талаар тусгасан. Төсөл хэрэгжүүлэх гэрээний төрөл нь уламжлалт тендерийн  гэрээний төрөлтэй байна. IV, V ангиллын төсөлд олон улсын жишиг гэрээг /ФИДИК/ тохируулан хэрэглэх боломж бүрдүүлж, гэрээнд заавал тусгах агуулга, нөхцөлийн талаар авч үзсэн.   
· ТХО-ын төслийг хэрэгжүүлэх хүрээнд гүйцэтгэлийн санхүүжилтийг бодит гүйцэтгэлээр болон урьдчилгаа төлбөр олгох нөхцөлийн талаар тусгасан. Тодруулбал, захиалагчаас гэрээ болон батлагдсан төсөвт өртөг, төслийг үе шат бүрээр хянаж, баталгаажуулсны дагуу санхүүжилт олгоно. Барилга байгууламж, их засвар, тоног төхөөрөмж болон ТЭЗҮ, зураг төсөл, цахим системийн санхүүжилтийн талаар тусгайлан заасан.
· ТХО-ын нэг эх үүсвэр болох Засгийн газрын гадаад зээл, тусламжийн төслийн хэрэгжилтийг хангахтай холбоотой журмаар зохицуулж байсан суурь харилцааг хуулийн төсөлд тусгасан. Төсөл хэрэгжүүлэгч байгууллага хөгжлийн түншийн журам, зааварт нийцүүлэн гадаад зээл, тусламжийн төсөл, арга хэмжээний удирдлага, хэрэгжилт, санхүүжилт, худалдан авалт, тайлагналт, хяналт-шинжилгээ, үнэлгээ, аудитын үйл ажиллагааны талаар зээл, тусламжийн гэрээнд тусган хэрэгжилтийг хангаж ажиллах талаарх зохицуулалтыг авч үзсэн. Гадаад зээл, тусламжийн төслийг ТЕЗ-ийн харьяа нэгдсэн төсөл хэрэгжүүлэх нэгжээр хэрэгжүүлэх, төслийн хөрөнгийн дахин хуваарилалт болон төслийн хугацаа сунгах зэрэг харилцааг зохицуулсан.
· Төслийн зардлын санхүүжилт, төслийн санхүүжилтийн эрх нээх дараалал, санхүүжилт олгосноос үүсэх эрсдэл, үр дагаврыг захиалагч хариуцах талаар заасан.
· Засгийн газар тухайн жилийн төсвийн хуулиар батлагдсан төслийн санхүүжих дүнд багтааж, төслийн батлагдсан төсөвт өртөг, нэр, байршил, хүчин чадлыг өөрчлөхгүйгээр төслийн хэрэгжилт, гүйцэтгэлд үндэслэн хөрөнгийн зохицуулалт хийх талаар тусгасан. 
· Түүнчлэн, зайлшгүй шаардлага, үндэслэл, баримт, шинжээчийн дүгнэлтээр тогтоогдсон тохиолдолд төслийн төсөвт өртгийг өөрчлөх нөхцөл болон төслийн хэрэгжилтийн тайлагналт, үр дүнгийн талаарх хуулийн зохицуулалтыг тусгасан. 
· Хуулийн төслийн нэг чухал зохицуулалт бол төслийн хэрэгжилтэд тавих хяналт бөгөөд төслийг хэрэгжүүлэхэд захиалагчийн техникийн хяналт, зураг төсөл зохиогчийн хяналт болон хөндлөнгийн хяналт тавина. Захиалагчийн техникийн хяналтыг захиалагч болон гүйцэтгэгчээс хараат бус, эрх бүхий мэргэжлийн этгээдээр гэрээний үндсэн дээр гүйцэтгүүлнэ. Захиалагчийн техникийн хяналт болон зураг төсөл зохиогчийн хяналт хэрэгжүүлэгч нь төслийн явц бүрд батлагдсан зураг төсөл, төсөвт, норм, нормативын баримт бичгийн дагуу хэрэгжиж байгаа эсэхэд хяналт тавьж, тэмдэглэл, дүгнэлт, тайлан, зөвлөмж гаргах ба батлагдсан төсөвт өртгийг нэмэгдүүлэх үр дагавартай шийдвэр гаргахыг хориглоно. 
· Түүнчлэн, төслийн хэрэгжилтийн тайлагналт, үр дүнгийн зохицуулалтыг тусгасан. ТЕЗ, аймаг, нийслэлийн Засаг дарга хэрэгжүүлсэн төслийн үр дүнг нэгтгэн санхүү, төсвийн асуудал эрхэлсэн төрийн захиргааны төв байгууллагад тайлагнана. Санхүү, төсвийн асуудал эрхэлсэн төрийн захиргааны төв байгууллага тайланг нэгтгэн Засгийн газарт танилцуулах ба холбогдох мэдээллийг тогтмол ил тод, нээлттэй байршуулна.
· Төслийн хяналт-шинжилгээ, үнэлгээ болон тайлагналтын талаар тусгасан. ТЕЗ, аймаг, нийслэлийн Засаг дарга нь төслийн хэрэгжилтийн явцад хяналт-шинжилгээ, үнэлгээ, төсөл дууссаны дараа эцсийн үнэлгээ хийж, Сангийн яам, Засгийн газарт тайлагнана. 

	Тавдугаар бүлэг. 
Төсвийн хөрөнгө оруулалтын удирдлагын ил тод, нээлттэй байдал, цахим системийн удирдлага

43) Мэдээллийн нэгдсэн сан, ил тод, нээлттэй байдал
44) Олон нийтийн оролцоо
45) Цахим системийн удирдлага, зохион байгуулалт
	· ТХО-ын эх үүсвэр үл хамааран хөрөнгө оруулалтын төслийн мэдээллийг багтаасан мэдээллийн нэгдсэн сантай байна. Мэдээллийн нэгдсэн санд төрийн болон орон нутгийн өмчит, төрийн болон орон нутгийн өмч давамгайлсан хуулийн этгээдийн хөрөнгөөр хэрэгжүүлэх, хэрэгжүүлсэн нийтийн зориулалттай төслийн мэдээлэл нэгтгэгдэх бөгөөд ингэснээр улсын хэмжээнд нийтийн зориулалттай хөрөнгө оруулалтын мэдээллийг нэгдсэн байдлаар харах, ашиглах боломжтой болно.
· Төрийн болон албаны нууцаас бусад ТХО-ын мэдээлэл олон нийтэд ил тод, нээлттэй байна. Сангийн яам  мэдээллийн санг цахим системд ил тод байлгах нөхцөлийг хангах ба холбогдох байгууллага шаардлагатай мэдээллийг бүрдүүлж өгөх үүрэгтэй. 
· ТХО-ын төлөвлөлт, хэрэгжилт, хяналт, тайлагналтад олон нийтийн оролцоог хангах талаар зохицуулсан. Тодруулбал, мэдээллийг хүртээмжтэй, ил тод, ойлгомжтой түгээж, хэлэлцүүлгийн тов, байршлыг урьдчилан мэдэгдэх ба иргэн, хуулийн этгээд, иргэний нийгмийн байгууллагын саналыг харгалзан үзэх зарчмыг тусгасан. Иргэдийн саналыг цахим системээр авч, төслийн төлөвлөлт, хэрэгжилт, хяналт, тайлагналтад харгалзан үзэх бөгөөд шаардлагатай тохиолдолд орон нутгийн Засаг даргатай хамтран хэлэлцүүлэг зохион байгуулж болно. 
· ТХОУ-ыг цахим системээр дамжуулан хэрэгжүүлэх буюу их өгөгдөлд суурилсан цахим системээр төслийг төлөвлөх, үнэлэх, сонгох, санхүүжүүлэх, хэрэгжүүлэх, хяналт тавих, тайлагнах эрх зүйн орчныг бүрдүүлсэн. Сангийн яам цахим системийн удирдлагыг хэрэгжүүлэх бөгөөд хэрэглэгч нь мэдээллийг бүрдүүлэх, бүртгэх, баталгаажуулах, илгээхэд хууль, журмыг мөрдөж, мэдээллийн бүрэн, үнэн зөв, аюулгүй байдлыг хангаж ажиллана. Цахим системд шаардлагатай баримт бичиг, мэдээллийг бүрдүүлээгүй тохиолдолд төслийг төлөвлөлтөд тусгахгүй.

	Зургаадугаар бүлэг. 
Хөрөнгийн удирдлага, ашиглалт, түүний үр өгөөж

46) Төсвийн хөрөнгө оруулалтын хөрөнгийн удирдлага
47) Хөрөнгийн бүртгэл, өмчлөл
48) Төрийн болон орон нутгийн өмчийн мэдээллийн нэгдсэн сан
49) Хөрөнгийн ашиглалт, сайжруулалт
50) Түүх, соёлын дурсгалт зүйлийг хамгаалах, сэргээн засварлах
51) Төсвийн хөрөнгө оруулалтын хөрөнгийн үр өгөөж
	· Хуулийн төслийн 6 дугаар бүлэгт төсвийн хөрөнгө оруулалтаар бий болсон хөрөнгийг хэрхэн удирдах, төрийн болон орон нутгийн өмчид бүртгэх, хууль тогтоомжид заасан шаардлага, норм, стандартын дагуу ашиглах, барилга байгууламжид урсгал болон их засварыг тухай бүр тогтмол хийх, хөрөнгийн үр өгөөжийг тооцох талаар тодорхой зохицуулсан. 
· Төсвийн хөрөнгө оруулалтаар бий болсон бүх хөрөнгө нь төрийн болон орон нутгийн өмчид хамаарах бөгөөд эдгээрийн удирдлагыг бусад хууль тогтоомжтой уялдуулан зохицуулна. 
· Захиалагч, ашиглагч нь төсвийн хөрөнгө оруулалтаар бий болсон өмчийн мэдээллийг өмчийн мэдээллийн санд бүртгэх бөгөөд уг санд өмчийн ангилал, бүртгэл, тооллого, эзэмшигч, өмчийн хөдөлгөөн, тайлан, үнэлгээний мэдээллийг төвлөрүүлнэ. 
· Хөрөнгийн эзэмшигч, өмчлөгч, ашиглагч нь барилга байгууламж, тоног төхөөрөмжийг зориулалтын дагуу ашиглах, хэвийн нөхцөлийг хангах, хяналт тавих үүрэгтэй. Барилга, шугам сүлжээ, тоног төхөөрөмжийн ашиглалтын хугацааг уртасгах, элэгдсэн тоног төхөөрөмжийг солих, нэмэлт тоног төхөөрөмж суурилуулах зэрэг сайжруулалт хийх, чанарын баталгаат хугацаанд гарсан гэмтэл, доголдлыг гүйцэтгэгч засварлаж, хариуцлага хүлээх талаар тусгасан. 
· ТХО-аар хэрэгжүүлсэн төрийн болон орон нутгийн өмчид хамаарах түүх, соёлын дурсгалт зүйлийг хамгаалах, сэргээн засварлах талаар тусгасан бөгөөд холбогдох хууль тогтоомжийн дагуу нэгдсэн бүртгэлд хамруулж, сэргээн засварлаж, хамгаалах замаар төсвийн хөрөнгө оруулалтаар баригдсан түүх, соёлын дурсгалт зүйлийг хамгаалах нөхцөлийг бүрдүүлсэн. 
· ТЕЗ нь төслийн үр дүн, хөрөнгийн ашиглалт, үр өгөөжийг үнэлж, цахим системд тайлагнах бөгөөд үнэлгээний үр дүнгээр бодлого, төлөвлөлт, цаашид авах арга хэмжээний зөвлөмж боловсруулна. ТЕЗ нь хөрөнгийн үр өгөөжийг үнэлэх үнэлгээг дотоод болон хөндлөнгийн аудитын байгууллага, мэргэжлийн этгээдийг оролцуулан зохион байгуулж болно.

	Долоодугаар бүлэг.
Төсвийн хөрөнгө оруулалтын удирдлагын сан


52) Төсвийн хөрөнгө оруулалтын удирдлагын сан
53) Сангийн эх үүсвэр
54) Сангийн хөрөнгийн зориулалт, зарцуулалт
55) Сангийн ил тод, нээлттэй байдал
56) Төслийн гүйцэтгэгчийг үнэлэх
57) Төслийн гүйцэтгэгчийн урамшуулал болон хариуцлага 
58) Давагдашгүй хүчин зүйл болон гамшгийн үеийн зохицуулалт
	· Төсвийн хөрөнгө оруулалтын удирдлагын сангийн талаар хуулийн төсөлд тусгасан бөгөөд энэхүү сан нь дэд бүтцийн салбарын технологийн хөгжлийг дэмжих чиглэлд судалгаа, шинжилгээ хийх, норм, нормативын баримт бичгийг боловсронгуй болгох, төслийн эрсдэлийг бууруулах зорилготой. 
· Сангийн эх үүсвэр, зарцуулалт, хяналт,г сангийн санхүүжилт, удирдлагыг Сангийн яам холбогдох яамтай хамтран хэрэгжүүлэхээр тусгасан. 
· Санд төвлөрүүлэх хөрөнгийг төслийн ангиллаас хамааран гэрээний нийт дүнгийн тодорхой хувиар тооцох ба сангийн эх үүсвэр нь төрийн сангийн нэгдсэн дансанд төвлөрч, төслийн гүйцэтгэлийн санхүүжилт шилжүүлэх бүрд гэрээний нийт дүнгээс тооцон төвлөрүүлнэ.
· Сангийн хөрөнгийг технологийн хөгжил, норм, нормативын баримт бичгийг боловсронгуй болгох, төслийн эрсдэлээс сэргийлэх, хөрөнгийн ашиглалт, үр өгөөжийг үнэлэх, төсвийн хөрөнгө оруулалтын удирдлагын цахим системийг сайжруулах, хүний нөөцийг чадавхжуулах зэрэг зориулалтаар зарцуулна. 
· Сангийн үйл ажиллагаа, орлого болон хөрөнгийн зарцуулалт олон нийтэд ил тод, нээлттэй байна. Орлого, зарцуулалтын тайланд санд төвлөрсөн орлогын хэмжээ, хөрөнгийн зарцуулалт, гүйцэтгэсэн ажил, арга хэмжээ, хүрсэн үр дүнгийн талаарх мэдээллийг тусгана.
· ТХО-ын төслийн гүйцэтгэгчийг тухайн жилд бүрэн гүйцэтгэж, хүлээлгэн өгсөн төслийн үр дүнд үндэслэн төсөл хэрэгжүүлсэн хугацаа, санхүүгийн сахилга бат, ашиглагчийн сэтгэл ханамж, гэрээний үүргийн биелэлт, төслийн чанар, стандартын шаардлага хангасан байдал гэсэн 5 шалгуураар үнэлж, улмаар ногоон, шар, улаан жагсаалтад бүртгэнэ. Ногоон, шар жагсаалтын гүйцэтгэгчид урьдчилгаа төлбөрт зохих урамшуулал үзүүлэх бол улаан жагсаалтын гүйцэтгэгчид зохих хариуцлага тооцохоор тусгасан. 
· Төслийн явцад үүсэж болзошгүй гэнэтийн болон давагдашгүй хүчин зүйл, гамшгийн эрсдэлээс сэргийлэх зохицуулалтыг Гамшгаас хамгаалах тухай хуультай уялдуулан тусгасан. 

	Наймдугаар бүлэг.
Бусад зүйл

59) Маргаан шийдвэрлэх
60) Хохирол, гэм хор нөхөн төлүүлэх
61) Хариуцлага хүлээлгэх үндэслэл
62) Хууль тогтоомж зөрчигчид хүлээлгэх хариуцлага
63) Хууль хүчин төгөлдөр болох
	· Төгсгөлийн бүлэгт төсвийн хөрөнгө оруулалтын явцад үүссэн маргааныг талууд харилцан зөвшилцөх, эвлэрүүлэн зуучлах, арбитр болон шүүхээр шийдвэрлүүлэх талаар зохицуулсан. Тендерийн маргааныг Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд заасан журмаар шийдвэрлэнэ.
· Хууль зөрчсөн үйлдлээс үүссэн төсвийн хөрөнгө, бусад эх үүсвэрт учирсан хохирлыг гэм буруутай этгээдээр нөхөн төлүүлэх ба гэрээний тал үүргээ биелүүлээгүйгээс үүссэн хохирлыг нөгөө талаас гэрээнд заасан журмаар нэхэмжлэх эрхтэй.
· Хууль зөрчсөн төслийн жагсаалт батлахгүй байх, хууль зөрчсөн, эрх шилжүүлсэн этгээдэд хариуцлага хүлээлгэх талаар зохицуулсан бөгөөд ийнхүү хариуцлага тооцсон нь эрүүгийн болон захиргааны хариуцлагаас чөлөөлөгдөх үндэслэл болохгүй. 
· Мөн хуульд заасан хориглох зүйлийг зөрчсөн эрх бүхий этгээд, удирдах болон гүйцэтгэх албан хаагчид ногдуулах Төрийн албаны тухай хуулиар сахилгын шийтгэл хүлээлгэх, төслийн явцад нэмэлт ажил гарсан, эсхүл ажлыг өөрчлөн хийх зайлшгүй шаардлага гарсан зэрэг нөхцөлд захиалагчид урьдчилан мэдэгдээгүй, шийдвэрлүүлээгүй бол холбогдох зардал, эрсдэлийг гүйцэтгэгч өөрийн хөрөнгөөр хариуцахаар зохицуулсан. 
· Хууль хүчин төгөлдөр болох хугацааг тусгана. 



Хуулийн төсөлд тусгасан нэр томьёоны тайлбарын талаар

Хууль тогтоомжийн тухай хуулийн 30.4-т заасны дагуу хуулийн төслийн 4 дүгээр зүйлд ТХОУ-д хамаарах төсвийн хөрөнгө оруулалт, төсвийн хөрөнгө оруулалтын удирдлага, төсвийн хөрөнгө оруулалтын төсөл, төслийн гүйцэтгэл, төсөвт өртөг, техникийн хяналт, зөвлөх үйлчилгээ, нийгмийн ач холбогдол, эдийн засгийн үр ашиг, үр өгөөж, техник, эдийн засгийн үндэслэл зэрэг 23 нэр томьёог тодорхойлсон. 

Бусад улс орны хууль тогтоомжийн талаар 

Олон улсын харьцуулсан судалгааны хүрээнд бусад улс орнуудын төсвийн хөрөнгө оруулалтын хууль тогтоомжийг судлан үзэхэд дийлэнх улс оронд төсвийн хуульдаа ерөнхий зохицуулалт тусгаж, нарийвчилсан харилцааг үйл ажиллагааны журам, аргачлалаар зохицуулдаг байна. Судалсан улс орнуудаас Вьетнам болон Лаос Улс төсвийн хөрөнгө оруулалтын тусгайлсан хуультай тул ТХОУтХ-ийн төслийг боловсруулахад эдгээр улсын хууль тогтоомжийг жишиг болгон түлхүү ашиглав.

Вьетнам Улсын Төсвийн хөрөнгө оруулалтын тухай хууль нь 6 бүлэг, 103 зүйлтэй бөгөөд хөрөнгө оруулалтын удирдлагын харилцаа, холбогдох этгээдийн эрх, үүрэг, хариуцлага, төсвийн хөрөнгө оруулалтын объектын төрөл, төслийн ангилал, ил тод байдал, хориглох зүйлс, хөрөнгө оруулалтын үйл явц, ТЭЗҮ-ийн тайланд тусгах агуулга болон төсөл, хөтөлбөрийн хэрэгжилт, хяналт, шалгалтын талаар зохицуулдаг. Уг хуульд төсвийн хөрөнгө оруулалтын удирдлагын зарчим болон төсвийн хөрөнгө оруулалтад хориглох зүйлийг тусгаж, төсвийн хөрөнгө оруулалтын үндсийг тодорхойлсон. Төслийн ангиллыг тогтооход салбаруудыг бүлэглэж, бүлэг тус бүрд хөрөнгө оруулалтын хэмжээгээр нь 3 шатлал бүхий дүн тогтоож, A, B, C бүлэгт эрэмбэлэн ангилдаг байна. Үүний дагуу төсвийн хөрөнгө оруулалтын бүхий л үе шатанд тавигдах шаардлага, хийгдэх үйл ажиллагааг төслийн ангиллаар ялган тодорхойлсон нь төсвийн хөрөнгө оруулалтын үйл ажиллагааг тогтоосон хугацаанд, үр дүнтэй хэрэгжүүлэх боломжийг бүрдүүлдэг.

Лаос Улсын Төсвийн хөрөнгө оруулалтын тухай хууль нь 7 хэсэг, 9 бүлэг, 105 зүйлтэй бөгөөд төсвийн хөрөнгө оруулалтын бодлого, зарчим, хөрөнгө оруулалтын төрөл, ангилал, хөрөнгө оруулалтын үйл явц, төсөлд өөрчлөлт оруулах, санхүүжилтийг шилжүүлэх, төслийг түдгэлзүүлэх болон хүчингүй болгох нөхцөл, оролцогч байгууллагын чиг үүрэг, хяналт, шалгалт болон маргаан шийдвэрлэх асуудлыг зохицуулдаг. Төслийг (1) стратегийн чухал ач холбогдолтой, улс орны хөгжлийг дэмжих улсын хэмжээний хөрөнгө оруулалтын төсөл болон (2) хөрөнгө оруулалтын хэмжээ, хэрэгжилтийн хугацаа, төлбөрийн хугацаа зэргээс хамааран 5 түвшинд ангилдаг. Төслийн ангиллаас хамааран хөрөнгө оруулалтын үе шатанд тавигдах шаардлага, хийгдэх үйл ажиллагааг ялган тодорхойлсон нь хөрөнгө оруулалтыг саадгүй, бүтээмжтэй хэрэгжүүлэх нөхцөлийг бүрдүүлдэг байна. Төслийн явцад тодорхой нөхцөл байдал тогтоогдсон тохиолдолд төсөлд өөрчлөлт оруулах, санхүүжилтийг шилжүүлэх, төслийг түдгэлзүүлэх болон хүчингүй болгох зохицуулалтыг хуульд тусгасан нь хөрөнгө оруулалтын үйл ажиллагааны уян хатан, үр дүнтэй байдлыг хангадаг байна.

Ийнхүү олон улсын туршлагыг судалж, Дэлхийн банк, Олон улсын валютын сан зэрэг олон улсын байгууллагын төсвийн хөрөнгө оруулалтын талаар өгсөн дүгнэлт, зөвлөмжийг үндэслэн ТХОУтХ-ийн төсөлд Монгол Улсын өөрийн онцлог, тогтолцоонд тохируулан холбогдох зохицуулалтыг тусгав. Тухайлбал, ТХОУтХ-ийн төслийн 7 дугаар зүйлд төслийг төсөвт өртөг болон хэрэгжих хугацаанд үндэслэн 5 ангилж, ангиллаас хамааран төсвийн хөрөнгө оруулалтын эх үүсвэр, төсөлд тавигдах шаардлага зэрэг асуудлыг ялгамжтай зохицуулсан. Хуулийн төслийн 5 дугаар зүйлд төсвийн хөрөнгө оруулалтын удирдлагын зарчмыг, 8 дугаар зүйлд төсвийн хөрөнгө оруулалтад хориглох зүйлийг тус тус тусгасан. 

Мөн Вьетнам Улсын жишгээр ТХОУтХ-ийн төслийн 23, 24 дүгээр зүйлд ТЭЗҮ болон ТЭЗҮ-ийн тайлангийн талаар зохицуулсан. Түүнчлэн, олон улсын байгууллагын дүгнэлт, зөвлөмжийн дагуу ТЕЗ, орон нутаг, улсын төсөв хоорондын уялдаа холбоог хангах, хяналт, үнэлгээний тогтолцоог сайжруулах, төслийн явцын өөрчлөлтийг зохицуулах үүднээс хуулийн төслийн хоёрдугаар бүлэгт төрийн байгууллагын бүрэн эрх, чиг үүргийг, 27 дугаар зүйлд төслийг үнэлж, эрэмбэлэх харилцаа, 39 дүгээр зүйлд төслийн төсөвт өртгийн өөрчлөлт, 40 дүгээр зүйлд төслийн хэрэгжилтэд тавих хяналт харилцааг тус тус зохицуулсан.

Олон нийтийн хэлэлцүүлгийн талаар

Хуулийн төсөлд Олон улсын валютын сан, Дэлхийн банк, Азийн Хөгжлийн банк, Нэгдсэн Үндэстний Байгууллагын Хөгжлийн хөтөлбөр, Төсвийн тогтвортой байдлын зөвлөл, Үндэсний аудитын газар, яамд болон Нээлттэй нийгэм форум зэрэг байгууллагаас албан ёсоор санал авч, саналыг тусган ажилласан. Түүнчлэн, Хууль тогтоомжийн тухай хуулийн 38 дугаар зүйлд заасны дагуу олон нийтийн хэлэлцүүлгийг цахимаар санал авах, бичгээр санал авах, уулзалт, хэлэлцүүлэг зохион байгуулах, санал асуулга явуулах хэлбэрээр зохион байгуулсан. Олон нийтийн хэлэлцүүлгийн хүрээнд Сангийн яамнаас 2025 оны 2 дугаар сараас эхлэн 8 удаагийн цуврал хэлэлцүүлэг зохион байгуулж, үүнд 1,065 оролцогч оролцсон ба цахим санал асуулгад 541 оролцогч хамрагдаж саналаа өгсөн болно. Олон нийтийн хэлэлцүүлгийн үр дүн, саналуудын талаар ажлын хэсгээс тухай бүр хэлэлцэж, хуулийн төсөлд тусгаж ажилласан.

Дагалдах хууль тогтоомжийн төслүүд

ТХОУтХ-ийн төслийг дагалдуулан Төсвийн тухай хууль, Өрийн удирдлагын тухай хууль, Төрийн хэмнэлтийн тухай хууль, Авто замын тухай хууль, Барилгын тухай хууль зэрэг нийт 13 хуульд нэмэлт, өөрчлөлт оруулах хуулийн төсөл болон ТХОУтХ-ийг дагаж мөрдөх журмын тухай хуулийн төсөл, ТХОУтХ-ийг хэрэгжүүлэх арга хэмжээний тухай УИХ-ын тогтоолын төслийг тус тус боловсруулсан. 

Дагалдах хуулийн төслүүдийн талаар товч танилцуулъя:

1) Авто замын тухай хуульд нэмэлт, өөрчлөлт оруулах тухай хуулийн төсөл: Уг хуулийн 6 дугаар зүйлд “Авто зам, замын байгууламжийн санхүүжилтийн зохицуулалтад авто замын салбарт төсвийн хөрөнгө оруулалтаар төсөл хэрэгжүүлэхтэй холбогдсон харилцааг ТХОУтХ-аар зохицуулах” агуулга бүхий 6.5 дахь хэсэг нэмж, хуулийн үйлчлэх хүрээг тодорхой болгон хууль хоорондын уялдаа холбоог хангасан. ТХОУтХ-ийн төслийн 7 дугаар бүлэгт заасан төсвийн хөрөнгө оруулалтын удирдлагын сангийн зохицуулалттай нийцүүлэх үүднээс авто замын норм, нормативын санд улс, орон нутгийн төсөв, ОНХС, гадаад зээл, тусламжийн хөрөнгөөр санхүүжүүлэх төсөл хамаарахгүй талаар тусгаж, төсвийн хөрөнгө оруулалтаар хэрэгжүүлэх авто замын салбарын төслийн норм, нормативын сангийн эх үүсвэрийг ТХОУ-ын санд төвлөрүүлж, удирдахаар өөрчлөлт оруулан зохицуулав. Авто замын тухай хуулийн “магадлашгүй ажил” гэж бичсэнийг Монгол хэлний зөв бичих дүрмийн дагуу “магадалшгүй ажил” болгон залруулав. 

2) Барилгын тухай хуульд нэмэлт, өөрчлөлт оруулах тухай хуулийн төсөл: Хуулийн үйлчлэх хүрээг тодорхой болгож, хууль хоорондын уялдаа холбоог хангасан. Барилгын тухай хуулийн 2 дугаар зүйл буюу барилгын хууль тогтоомжид төсвийн хөрөнгө оруулалтаар хэрэгжүүлэх барилга байгууламжийн төсөл төлөвлөх, хэрэгжүүлэх, санхүүжүүлэх, хянах, тайлагнах болон хөрөнгийн удирдлага, ашиглалттай холбоотой харилцааг ТХОУтХ-аар зохицуулах агуулга бүхий 2.4 дэх хэсэг, мөн 24 дүгээр зүйл буюу барилга байгууламжийн төсвийн тооцоо хийх, төлөвлөх, батлах, хэрэгжүүлэхэд баримтлах зарчимд ТХОУтХ-ийн 5.1.7-д заасан хариуцлагатай байх зарчмыг, 27 дугаар зүйлийн 27.3 дахь хэсгийн барилгын ажлын зөвшөөрөл олгохоос татгалзах үндэслэлд “Төсвийн хөрөнгө оруулалтаар санхүүжүүлэх барилга байгууламжийн хувьд ТХОУтХ-д заасан шаардлагыг хангаагүй тохиолдол”-ыг нэмэхээс гадна захиалагч, зураг төсөл зохиогч, барилгын ажил гүйцэтгэгчийн чиг үүрэгт төсвийн хөрөнгө оруулалтаар хэрэгжүүлэх барилга байгууламжийн төсөлд ТХОУтХ-д заасан чиг үүргийг хэрэгжүүлэх гэж тус тус нэмж тусгасан. ТХОУтХ-ийн төсөлд заасан ТХОУ-ын сангийн зохицуулалттай нийцүүлэх үүднээс Барилгын тухай хуулийн 5.11-д заасан барилга байгууламжийн норм, нормативын санд улс, орон нутгийн төсөв, ОНХС болон гадаад зээл, тусламжийн хөрөнгөөр санхүүжүүлэх төсөл хамаарахгүй талаар тусгаж, төсвийн хөрөнгө оруулалтаар хэрэгжүүлэх барилга байгууламжийн төслийн норм, нормативын сангийн эх үүсвэрийг ТХОУ-ын санд төвлөрүүлж, удирдах талаарх өөрчлөлтийг тусгав. Төсвийн хөрөнгө оруулалтын эх үүсвэрээр барилга байгууламжийн төсөл хэрэгжүүлэхэд зураг төсөлд магадлал хийхтэй холбоотой зохицуулалтад өөрчлөлт оруулахаар тусгав.

3) Зөрчлийн тухай хуульд нэмэлт оруулах тухай хуулийн төсөл: ТХОУтХ-ийг зөрчсөн тохиолдолд хүлээлгэх хариуцлагын хэм хэмжээг нэмсэн бөгөөд Зөрчлийн тухай хуулийн 11 дүгээр бүлэг буюу үнэт цаас, банк, санхүү, гааль, татвар, хяналт шалгалт, даатгалын журмын эсрэг зөрчилд төсвийн хөрөнгө оруулалтын удирдлагын тухай хууль зөрчих гэсэн 11.36 дугаар зүйл шинээр нэмэв. Тодруулбал, ТХОУтХ, журамд заасан мэдээлэл, тайлан, дүгнэлт мэдээлэх, илгээх, цахим системд оруулахтай холбоотой үүргээ биелүүлээгүй, зураг төсөл, ТЭЗҮ, магадлал, холбогдох бусад шинжилгээ, судалгаа нь хууль, журам, стандарт зөрчсөн, эсхүл шаардлагад нийцээгүй болон төсвийн хөрөнгө оруулалтын талаар тогтоосон тусгай журам зөрчсөн тохиолдолд торгох хариуцлага хүлээлгэхээр тусгасан. Хөндлөнгийн хяналт, захиалагчийн техникийн болон зохиогчийн хяналт хэрэгжүүлэгч нь хяналтын чиг үүргээ хуульд заасан ёсоор бүрэн, зохих ёсоор биелүүлээгүй, мөн барилга байгууламжийн төслийн гүйцэтгэгч нь хууль, журамд заасан барилгыг чанартай, тогтоосон хугацаанд нь ашиглалтад оруулахтай холбоотой үүргээ биелүүлээгүй зөрчилд учирсан хохирол, нөхөн төлбөрийг гаргуулж, мөн торгох хариуцлага хүлээлгэхээр тусгасан.

4) Зөрчил шалган шийдвэрлэх тухай хуульд нэмэлт оруулах тухай хуулийн төсөл: Зөрчлийн тухай хуульд нэмэлт оруулахтай холбогдуулан зөрчил шалган шийдвэрлэх байгууллага, албан тушаалтны харьяаллыг тодорхой болгосон нэмэлт оруулсан. Санхүүгийн хяналт шалгалтын улсын байцаагч, барилгын техникийн хяналтын улсын байцаагч, газар, геодези, зураг зүйн хяналтын улсын байцаагч нар төсвийн хөрөнгө оруулалтын удирдлагын тухай хууль зөрчсөн зөрчлийг шалган шийдвэрлэнэ.

5) Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд нэмэлт оруулах тухай хуулийн төсөл: ТХОУтХ-ийн төсөлтэй уялдуулан үйлчлэх хүрээг тодорхой болгосон, хууль хоорондын уялдаа холбоог хангасан нэмэлт оруулна. Тодруулбал, хуулийн зохицуулах харилцаанд төсвийн хөрөнгө оруулалтаар орон нутагт төсөл төлөвлөх, хэрэгжүүлэх, санхүүжүүлэх, хянах, тайлагнах болон хөрөнгийн удирдлага, ашиглалт, үр өгөөжийг тооцохтой холбоотой харилцааг ТХОУтХ-аар зохицуулах тухай 2.4 дэх хэсэг, мөн хуулийн 16 дугаар зүйл буюу засаг захиргаа, нутаг дэвсгэрийн нэгжийн төсөв зохицуулалтын 16.5 дахь хэсэгт төсөв зохиох, батлах, гүйцэтгэлийг зохион байгуулах, хяналт тавих ажиллагаанд Төсвийн тухай хууль, ТХОУтХ тогтоомжийг удирдлага болгох талаар тус тус нэмж тусгав.

6) Өрийн удирдлагын тухай хуульд нэмэлт, өөрчлөлт оруулах тухай хуулийн төсөл: Гадаад зээлийн эх үүсвэр нь төсвийн хөрөнгө оруулалтын нэг үүсвэрт тооцогдох бөгөөд уг асуудлыг зохицуулж буй суурь хууль нь Өрийн удирдлагын тухай хууль юм. ТХОУтХ-ийн төсөлд төсвийн хөрөнгө оруулалтын төслийг 5 ангилж, гадаадын зээл, тусламжийн эх үүсвэрээр хэрэгжүүлэх төслийн ангиллыг тодорхойлсон. Иймд, Өрийн удирдлагын тухай хуульд уялдуулсан зохицуулалт тусгаж, гадаад зээллэгийн эх үүсвэрээр санхүүжүүлэх төсвийн хөрөнгө оруулалтын төсөлд тавигдах шаардлага болон холбогдох бусад зохицуулалт оруулсан. Тодруулбал, хуульд “гадаад зээллэгийн эх үүсвэрээр санхүүжүүлэх төсөл, арга хэмжээний төсвийн хөрөнгө оруулалтын удирдлагын харилцааг ТХОУтХ-аар зохицуулна” гэсэн 3.6 дахь хэсэг, “12.4.Энэ хууль болон ТХОУтХ-д заасан шаардлага хангаагүй, зориулалтад хамаарахгүй төслийг гадаад зээлийн эх үүсвэрээр өр үүсгэн санхүүжүүлэхгүй” гэж тус тус нэмсэн. Гадаадын зээл, тусламжийн хөрөнгөөр санхүүжүүлэх төсөл, арга хэмжээг холбогдох салбарын ТЕЗ-ийн дэргэдэх нэгдсэн төсөл хэрэгжүүлэх нэгжээр дамжуулан хэрэгжүүлэхтэй холбоотой зохицуулалтыг хуулийн 24 дүгээр зүйлд нэмж тусгалаа. Түүнчлэн, гадаад зээлийн журмыг шинэчлэн, тусламжийн журмыг нэгтгэн, эрх зүйн орчин, хууль зүйн зохицуулалтыг сайжруулахтай холбоотой өөрчлөлтийн хүрээнд Төсвийн хуульд оруулж буй нэмэлт, өөрчлөлттэй уялдуулсан өөрчлөлт тусгав. 

7) Төмөр замын тээврийн тухай хуульд нэмэлт оруулах тухай хуулийн төсөл: Уг хуулийн 3 дугаар зүйлд төмөр замын салбарт төсвийн хөрөнгө оруулалтаар төсөл төлөвлөх, хэрэгжүүлэх, санхүүжүүлэхтэй холбогдсон харилцааг ТХОУтХ-аар зохицуулах агуулга бүхий 3.3 дахь хэсэг, ТХОУ-ын сантай холбогдуулан төмөр замын норм, нормативын санд улс, орон нутгийн төсөв, ОНХС, гадаад зээл, тусламжийн хөрөнгөөр санхүүжүүлэх төсөл хамаарахгүй талаарх 13.4 дэх хэсэг, төсвийн хөрөнгө оруулалтаар хэрэгжүүлэх төмөр замын салбарын төслийн норм, нормативын сангийн эх үүсвэрийг ТХОУ-ын санд төвлөрүүлэн удирдах талаарх 13.5 дахь хэсэг нэмж, хуулийн үйлчлэх хүрээг тодорхой болгон хууль хоорондын уялдаа холбоог хангасан.

8) Төрийн болон орон нутгийн өмчийн тухай хуульд нэмэлт, өөрчлөлт оруулах тухай хуулийн төсөл: ТХОУтХ-тай уялдуулсан зохицуулалт тусгасан. Тодруулбал, уг хуулийн 2 дугаар зүйл буюу үйлчлэх хүрээ зохицуулалтад “төсвийн хөрөнгө оруулалтаар бий болсон төрийн болон орон нутгийн өмчид хамаарах энэ хуульд зааснаас бусад хөрөнгийн бүртгэл, ашиглалт, түүний үр өгөөжийг тооцохтой холбоотой харилцааг ТХОУтХ-аар зохицуулна” гэсэн 5 дахь хэсгийг нэмж тусгав. Түүнчлэн, Төсвийн тухай хууль, ТХОУтХ-ийн хүрээнд бий болсон хөрөнгө нь төрийн болон орон нутгийн өмч байх талаарх 6 дугаар зүйлийн 2 дахь хэсгийг өөрчлөн найруулж, тодорхой болгов.

9) Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд нэмэлт оруулах тухай хуулийн төсөл: ТХОУ-ын хүрээнд төслийн худалдан авалт, гүйцэтгэгчийг сонгон шалгаруулах процесс нь уг хуулийн дагуу явагддаг. Иймд, ТХОУ-ын тухай анхдагч хуулийн төсөл болон энэхүү хууль хоорондын харилцан уялдааг хангах, нийцүүлэх, үйлчлэх хүрээг тодорхой болгох өөрчлөлт тусгасан. Уг хуулийн 2.1 дэх хэсэгт ТХОУтХ-ийг хууль тогтоомжид нэмсэн. Харин 3 дугаар зүйл буюу хуулийн үйлчлэх хүрээнд “төсвийн хөрөнгө оруулалт /улсын төсөв, орон нутгийн төсөв, ОНХС, гадаадын зээл, тусламж болон ТХХТ/-аар хэрэгжүүлэх төслийн худалдан авах ажиллагааг энэ хуулиар, төсөл төлөвлөх, хэрэгжүүлэх, санхүүжүүлэх, хянах, тайлагнах болон хөрөнгийн удирдлага, ашиглалт, үр өгөөжийг тооцохтой холбоотой харилцааг ТХОУтХ-аар зохицуулна” гэсэн 3.5 дахь хэсгийг нэмсэн. Уг хуулийн 39 дүгээр зүйлийн 39.5 дахь хэсэгт “гэрээний үүргийн гүйцэтгэлийн харилцааг төсвийн хөрөнгө оруулалтын төслийн хувьд Иргэний хууль болон ТХОУтХ-аар зохицуулна” гэсэн нэмэлт, хуулийн 39 дүгээр зүйлд “төсвийн хөрөнгө оруулалтаар төсөл хэрэгжүүлэх гэрээнд Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуулийн 39.3-т зааснаас гадна ТХОУтХ-д заасан нөхцөлийг тусгана” гэсэн 39.6 дахь хэсэг тус бүрийг нэмж тусгав. Түүнчлэн, ТХОУтХ-тай нийцүүлэх үүднээс ногоон, шар жагсаалтад бүртгэгдсэн төслийн гүйцэтгэгчид урьдчилгаа төлбөр олгохтой холбоотой 43.7 дахь хэсэг нэмэв. 

10) Төрийн хэмнэлтийн тухай хуульд нэмэлт, өөрчлөлт оруулах тухай хуулийн төсөл: Хуулийн үйлчлэх хүрээг тодорхой болгож, хууль хоорондын уялдаа холбоог хангав. Уг хуулийн хууль тогтоомж зохицуулалтад ТХОУтХ-ийг нэмж, 7.1 дэх хэсэгт захиргааны зориулалтаар барилга шинээр барихыг хориглоно гэж байсныг ТХОУтХ-иар зохицуулна гэж, хуулийн 13 дугаар зүйлийн хөрөнгө оруулалтын төсөл, арга хэмжээний зохицуулалтын талаарх 13.1 дэх хэсгийн төсвийн хөрөнгө оруулалтаар төсөл хэрэгжүүлэх, санхүүжүүлэхтэй холбоотой харилцааг ТХОУтХ-иар зохицуулахаар, 13.5 дахь хэсгийн орон нутгийн хөгжлийн сангийн хөрөнгөөр хэрэгжүүлэх төслийн ангилал, төрөл, зориулалт, шаардлага, төлөвлөлт, хэрэгжилт, санхүүжилт, хяналт, тайлагналттай холбогдсон харилцааг мөн уг хуулиар зохицуулах талаар тусгаж, өөрчлөн найруулав. ТХОУтХ-иар тусгайлан зохицуулах болсон тул Төрийн хэмнэлтийн хууль дахь 7.2 дахь хэсэг, шинээр төсөл хэрэгжүүлэхтэй холбоотой 13.2 дахь хэсэг, хориглох зүйлийн талаарх 13.4 дэх хэсэг, эх үүсвэрийн зохицуулалтад хамаарах 13.6 дахь хэсэг тус бүрийг хүчингүй болгохоор тусгав. 

11) Төсвийн тухай хуульд нэмэлт, өөрчлөлт оруулах тухай хуулийн төсөл: Төсвийн хөрөнгө оруулалтын ерөнхий суурь харилцаа өнөөдрийг хүртэл Төсвийн тухай хууль болон холбогдох бусад хууль, журмаар зохицуулагдаж ирсэн. ТХОУ-ын тухай анхдагч, бие даасан хуулиар зохицуулах болсонтой холбогдуулж Төсвийн тухай хууль дахь төсвийн хөрөнгө оруулалтын удирдлагад хамаарах зохицуулалтыг ТХОУтХ-ийн төсөлд шинэчлэн шилжүүлж, хууль хоорондын харилцан уялдааг хангасан нэмэлт, өөрчлөлтийг тусгалаа. Тодруулбал, хуулийн үйлчлэх хүрээтэй холбогдуулан Төсвийн тухай хуульд “Энэ хуульд зааснаас бусад төсвийн хөрөнгө оруулалтын төслийн төлөвлөлт, хэрэгжилт, санхүүжилт, хяналт, тайлагналт, хөрөнгийн удирдлага, ашиглалттай холбоотой харилцааг Төсвийн хөрөнгө оруулалтын удирдлагын тухай хуулиар зохицуулна.” гэсэн 3.6 дахь хэсгийг нэмж, Төсвийн тухай хууль болон ТХОУтХ хоорондын нэр томьёоны уялдааг хангах нэмэлт, өөрчлөлтийг 4 дүгээр зүйлд тусгаж, мөн ТЕЗ-ийн чиг үүрэгт ТХОУ-д хамаарах чиг үүргийг нэмсэн. Төсвийн тухай хуульд төсвийн хөрөнгө оруулалтын асуудлыг зохицуулж байгаа 25, 27, 28, 29 дүгээр зүйлийн зохицуулалтыг ТХОУтХ-иар зохицуулах болсонтой холбогдуулан хууль хоорондын харилцан уялдааг хангасан өөрчлөлт оруулав. Мөн үүнээс гадна, ТХО-ын нэг үүсвэр болох орон нутгийн төсөв болон орон нутгийн хөгжлийн сангийн хөрөнгө оруулалтын төсөл, арга хэмжээг төлөвлөх, бэлтгэл ажиллагааг хангах, хэрэгжүүлэх, санхүүжүүлэх, хянаж тайлагнах, хөрөнгийн ашиглалтыг удирдахтай холбоотой харилцааг ТХОУтХ-тай нийцүүлэн хэрэгжүүлэх талаар Төсвийн тухай хуулийн 60, 67 дугаар зүйлд нэмж тусгав. ТХО-ын эх үүсвэрт гадаад зээл, тусламжийн санхүүжилт хамаарч буй бөгөөд Төсвийн тухай хуулийн тусламжийн хөрөнгийн зарцуулалтыг үр ашигтай, оновчтой байлгах, хууль, эрх зүйн орчныг сайжруулах үүднээс Гадаад тусламжийн удирдлага, зохицуулалтын талаарх 252 дугаар зүйлийг шинээр нэмж оруулсан. Үүнээс гадна, гадаад зээл, тусламжийн төсөл хэрэгжүүлэх нэгжийг ТЕЗ-ийн эрхлэх асуудлын хүрээнд яамдын дэргэд нэгдсэн төсөл хэрэгжүүлэх нэгжээр дамжуулан хэрэгжүүлэх тогтолцооны өөрчлөлтийн талаарх шинэ зохицуулалтыг Төсвийн тухай хуулийн 17 дугаар зүйлд тусгасан. Ингэснээр зээл, тусламжийн хөрөнгийг үр ашигтай захиран зарцуулах, хэмнэлтийг бодитоор бий болгох, цаашид тогтвортой эрх зүйн орчинд шилжих боломжийг бүрдүүлж өгсөн. Мөн ТХОУ-ын тухай анхдагч хуулиар төсвийн хөрөнгө оруулалтын харилцааг зохицуулах болсонтой холбогдуулан Төсвийн тухай хуульд давхардсан холбогдох хэсэг, заалтыг хүчингүй болгохоор тусгасан болно.

12) Хот байгуулалтын тухай хуульд нэмэлт, өөрчлөлт оруулах тухай хуулийн төсөл: Хот байгуулалт, төлөвлөлтийн үндсэн зарчимд хөрөнгийн эх үүсвэр, санхүүжилтийг тооцсон, санхүү, төсвийн бодлого, төлөвлөлттэй уялдсан байх гэсэн 4.1.4 дэх зарчмыг нэмж, уг хуулийн 11.7 дахь хэсэгт хот байгуулалт, төлөвлөлтийн баримт бичиг боловсруулахад төсвийн хөрөнгө оруулалтаар төсөл хэрэгжүүлэх тохиолдолд ТХОУтХ-ийг баримтлахаар тусгаж,  мөн 12.9 дэх хэсэгт хот төлөвлөлтийн суурь судалгаанд байгаль орчин, эдийн засаг, нийгэм, хот байгуулалтын асуудлын зэрэгцээ хөрөнгө оруулалтын эх үүсвэрийг иж бүрэн хамруулах талаар тодотгов. Хууль хоорондын уялдаа холбоог хангах зорилгоор 21 дүгээр зүйлд “хот байгуулалтыг хэрэгжүүлэхэд шаардлагатай төсвийн хөрөнгө оруулалтын төсөл төлөвлөх, хэрэгжүүлэх, санхүүжүүлэхэд ТХОУтХ-ийг удирдлага болгоно” гэсэн 21.2 дахь хэсгийг нэмж тусгав.   

13) Эрчим хүчний тухай хуульд нэмэлт оруулах тухай хуулийн төсөл: Уг хуулийн 2 дугаар зүйл буюу эрчим хүчний хууль тогтоомж хэсэгт төсвийн хөрөнгө оруулалтын эх үүсвэрээр эрчим хүчний салбарын төсөл төлөвлөх, хэрэгжүүлэх, санхүүжүүлэх, хянах, тайлагнах болон хөрөнгийн удирдлага, ашиглалттай холбоотой харилцааг болон ТХОУ-ын санг бүрдүүлэх, удирдахтай холбоотой харилцааг ТХОУтХ-иар зохицуулах тухай 2.6 дахь хэсгийг нэмж тусгалаа. 

14) ТХОУтХ-ийг дагаж мөрдөх журмын тухай хуулийн төсөл болон ТХОУтХ-ийг хэрэгжүүлэх авах арга хэмжээний тухай УИХ-ын тогтоолын төслийг тус тус боловсруулсан.

